"กรณ์" ทุ่ม 3 พันล้านแจกบ้านมั่นคง
"กรณ์" ทุ่มงบไทยเข้มแข็ง "บ้านมั่นคง" 3 พันล้านบาท สินเชื่อหว่านชุมชนทั่วประเทศ เผยปี 54-55 เล็งจัดงบให้อีกเท่าตัว
11 ก.พ. 2553

"กรณ์" ทุ่มงบไทยเข้มแข็ง "บ้านมั่นคง" 3 พันล้านบาท สินเชื่อหว่านชุมชนทั่วประเทศ เผยปี 54-55 เล็งจัดงบให้อีกเท่าตัว



กรณ์ จาติกวณิช รมว.คลัง
นายกรณ์ จาติกวณิช รมว.คลัง เปิดเผยว่า ในวันที่ 12 ก.พ.นี้ นายอภิสิทธิ์ เวชชาชีวะ นายกรัฐมนตรี จะเป็นประธานในพิธีมอบเงินให้สินเชื่อจำนวน 3,000 ล้านบาท ซึ่งจัดสรรจากแผนปฏิบัติการไทยเข้มแข็ง 2555 เพื่อสมทบกับกองทุนที่ดินของชุมชนในการดำเนินการพัฒนาที่อยู่อาศัย หรือโครงการบ้านมั่นคง ที่จะคิดดอกเบี้ย 4% ระยะเวลาผ่อนชำระ 15 ปี โดยจัดสรรผ่านสถาบันพัฒนาองค์กรชุมชน (องค์การมหาชน) หรือ พอช. ซึ่งส่วนใหญ่จะใช้สำหรับการปลูกสร้างที่อยู่อาศัยใหม่ และซื้อที่ดินบางส่วน  สำหรับพิธีดังกล่าว จะมีชุมชนเข้าร่วมรับสินเชื่อ 81 โครงการ 6,280 ครัวเรือน ซึ่งแบ่งได้ 8 กลุ่ม ได้แก่ กรุงเทพ 16 ชุมชน ปริมณฑล 12 ชุมชน ภาคตะวันออก  9 ชุมชน ภาคตะวันออกเฉียงเหนือ 9 ชุมชน ภาคเหนือ 8 ชุมชน ภาคกลางตอนบน 8 ชุมชน ภาคตะวันตก 8 ชุมชน และภาคใต้ 14 ชุมชน โดยในช่วง 3 เดือนที่ผ่านมา นับตั้งแต่รัฐบาลได้ตกลงอนุมัติวงเงินสินเชื่อ 3,000 ล้านบาท ให้แก่ พอช. ซึ่งทาง พอช. ได้อนุมัติสินเชื่อพัฒนาที่อยู่อาศัยที่จะใช้งบประมาณจากแผนปฏิบัติการไทยเข้มแข็งไปแล้วเป็นวงเงิน 928.60 ล้านบาท จำนวน 6,280 ครัวเรือน และอยู่ในระหว่างดำเนินการอีก 2,079 ครัวเรือน วงเงินสินเชื่อ 388.38 ล้านบาท นายกรณ์ กล่าวว่า รัฐบาลจะให้คำมั่นว่าจะจัดสรรงบประมาณสำหรับโครงการบ้านมั่นคงโดยใส่ไว้ในงบประมาณรายจ่ายประจำปี 2554-2555 รวมอีก 3,000 ล้านบาท เพื่อให้โครงการดำเนินการได้อย่างต่อเนื่อง ซึ่งอีก 3 ปีข้างหน้าจะมีครัวเรือนได้ประโยชน์จากโครงการนี้ 3.2 หมื่นครัวเรือน หรือเป็นประชากรนับกว่าแสนคน อย่างไรก็ดี โครงการบ้านมั่นคงนี้ จะใช้แนวทางการจัดสรรเงินกองทุนชุมชนซึ่งบริหารโดยชุมชนเองในการจัดการที่ดินและพัฒนาที่อยู่อาศัยในชุมชนที่เป็นชุมชนแออัด โดยเงินกองทุนส่วนหนึ่งจะมาจากการออมทรัพย์ของชุมชนเอง ขณะที่เงินสินเชื่อจะเป็นเงินสมทบเพื่อให้เกิดความคล่องตัวในการดำเนินการมากขึ้น ทั้งนี้ จะมีสัดส่วนเงินสินเชื่อต่อเงินกองทุนประมาณ 20% ต่อ 80%
นายกรณ์ กล่าวด้วยว่า ในงบประมาณรายจ่ายประจำปี 2554 ที่อยู่ระหว่างพิจารณาขณะนี้ รัฐบาลได้จัดสรรสำหรับด้านสังคมมากพอสมควร โดยยอมรับว่ามองไประยะข้างหน้าจะเป็นภาระที่หนักสำหรับรัฐบาล ซึ่งขณะนี้ตนอยู่ระหว่างทำประมาณการรายจ่ายรัฐบาลในระยะ 10 ปีข้างหน้า จากเดิมที่กระทรวงการคลังไม่เคยทำ ทั้งนี้ จากประมาณการรายได้ปีงบประมาณ 2554 ที่ 1.65 ล้านล้านบาทนั้น จะใช้สำหรับรายจ่ายประจำถึง 1.63 ล้านล้านบาท ส่วนใหญ่เป็นการจ่ายเงินเดือนข้าราชการ และมีจำนวนหลายแสนล้านบาทใช้ในการดูแลประชาชนผู้ด้อยโอกาส เช่น เรียนฟรี เบี้ยผู้สูงอายุ เบี้ยคนพิการ เบี้ย อสม. และค่ารักษาพยาบาล เป็นต้น